Rower ontsnap uit beskuldigdebankArgieffoto ŉ Pa van twee jong kinders wat op ŉ aanklag van gewapende roof skuldig bevind is, het Maandag uit die beskuldigdebank van ŉ hof in Kaapstad ontsnap, oomblikke nadat hy vier jaar tronkstraf opgelê is. Aldrin (Ollie) Witbooi (37) het só vinnig uit die hof verdwyn dat hy weg was voordat iemand besef het wat gebeur het. Teen laat Maandagaand was hy steeds op vrye voet. Witbooi het in die Parow-streekhof voor landdros Constance Nziweni verskyn. Die landdros het Witbooi ses jaar tronkstraf opgelê waarvan twee jaar opgeskort is. Daar was ŉ oproer in die hof toe hy skielik oor die agterkant van die beskuldigdebank gespring en by die deur uit verdwyn het voordat enigiemand hom kon keer. Die saak hou verband met ŉ voorval in Oktober 2015 toe Witbooi en sy niggie by die huis van ŉ Nederlandse immigrant, Aarnold de Myunk, gekuier het. Toe De Myunk die hek vir die twee oopgemaak het, het ŉ tweede onbekende man met ŉ vuurwapen verskyn en in die huis ingehardloop. Hy het die huis omgekeer en met De Myunk se duur musiekopnametoerusting op die vlug geslaan. Witbooi en sy niggie is in hegtenis geneem, maar die niggie is later vrygespreek op die aanklagte teen haar. Die landdros het tydens die vonnisoplegging gesê Witbooi het gedurende die verhoor volgehou hy is onskuldig en het die staatsaanklaer, Barry van der Berg, gedwing om De Myunk na die getuiebank te roep. Sy het gesê Witbooi het die slagoffer gedwing om die hofverrigtinge by te woon en hom weer die trauma van daardie aand laat herleef. De Myunk het ná die rooftog besluit om terug te keer na Nederland. “Dit is deur jou optrede dat die slagoffer nie meer veilig voel in Suid-Afrika nie en ons land verlaat het met ŉ slegte siening van die land,” het die landdros gesê. “Dit is mense soos jy wat ons land ŉ slegte naam gee.” Sy het gesê ŉ gedeelte van die vonnis is voorwaardelik opgeskort sodat dit soos ŉ swaard oor Witbooi se kop kan hang en hom twee keer laat dink voordat hy die oortreding herhaal.